## Naputak o izmjeni Naputka o načinu provođenja mjera kontrole zdravlja životinja propisanih Naredbom o mjerama zaštite životinja od zaraznih i nametničkih bolesti i njihovom financiranju u 2010. godini

### NN 37/2010 (26.3.2010.), Naputak o izmjeni Naputka o načinu provođenja mjera kontrole zdravlja životinja propisanih Naredbom o mjerama zaštite životinja od zaraznih i nametničkih bolesti i njihovom financiranju u 2010. godini

MINISTARSTVO POLJOPRIVREDE, RIBARSTVA I RURALNOG RAZVOJA

955

Na temelju članka 12. stavka 1. Zakona o veterinarstvu (»Narodne novine«, broj 41/07), ministar poljoprivrede, ribarstva i ruralnog razvoja donosi

NAPUTAK

O IZMJENI NAPUTKA O NAČINU PROVOĐENJA MJERA KONTROLE ZDRAVLJA ŽIVOTINJA PROPISANIH NAREDBOM O MJERAMA ZAŠTITE ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2010. GODINI

Članak 1.

U Naputku o načinu provođenja mjera kontrole zdravlja životinja propisanih Naredbom o mjerama zaštite životinja od zaraznih i nametničkih bolesti i njihovom financiranju u 2010. godini (»Narodne novine«, broj 14/10), u Dodatku I. točki 22. dio »Dodatne upute« mijenja se i glasi:

Dodatne upute

Od 1. srpnja 2010. godine tuberkulinizacija se mora provoditi u okviru veterinarskog pregleda gospodarstva. Ukoliko je posjednik iskoristio pravo odabira ovlaštene veterinarske organizacije, tuberkulinizaciju provodi odabrana ovlaštena veterinarska organizacija, nakon što nadležna veterinarska organizacija provede veterinarski pregled gospodarstva.

Ukoliko tuberkulinizaciju u svrhu dodjele statusa stada, provode veterinarske službe i veterinarske organizacije o trošku posjednika, dužni su istu najaviti nadležnom veterinarskom uredu najmanje 7 radnih dana prije provedbe.

Goveda starija od 6 tjedana, koja se stavljaju u promet, osim upućivanja izravno na klanje, moraju biti tuberkulinizirana, s negativnim rezultatom, unutar 30 dana prije stavljanja u promet. Iznimno, goveda za tov koja se stavljaju u promet radi daljnjeg tova u stadima goveda za tov koja ne sudjeluju u postupku pretraživanja na tuberkulozu u svrhu dodjeljivanja statusa stada goveda službeno slobodnog od tuberkuloze, ne moraju biti tuberkulinizirana prije prometa uz uvjet da su tuberkulinizirana u stadu podrijetla ili da potječu iz stada službeno slobodnog od tuberkuloze goveda.

Novonabavljena goveda koja su tuberkulinizirana unutar 30 dana prije uvođenja u stado, mogu ponovo biti tuberkulinizirana najranije 42 dana nakon prethodne tuberkulinizacije.

Nakon provedene tuberkulinizacije na gospodarstvu ovlašteni veterinar dužan je uputiti posjednika, da ukoliko namjerava govedo stavljati u promet, isto može učiniti unutar 30 dana od provedene tuberkulinizacije. U protivnom prije stavljanja u promet, osim upućivanja izravno na klanje, govedo koje se stavlja u promet mora biti ponovo tuberkulinizirano, s tim da od prethodne tuberkulinizacije mora proteći najmanje 42 dana.

Za potrebe dodjeljivanja statusa stada službeno slobodnog od tuberkuloze goveda, uzimaju se u obzir svi rezultati tuberkulinizacije goveda od 20. listopada 2009. godine, upisani u bazu podataka (JRDŽ – Tuberkulinizacija) o provedenoj tuberkulinizaciji.

Zahtjev za izuzećem u skladu s točkom 29., podtočkom 29.1, stavak 8. Naredbe, podnosi se nadležnom tijelu na obrascu Zahtjeva iz Dodatka I ovoga Naputka.

Članak 2.

Ovaj Naputak stupa na snagu danom objave u »Narodnim novinama«.

Klasa: 322-01/10-01/46

Urbroj: 525-06-1-0595/10-1

Zagreb, 15. ožujka 2010.

Ministar
Petar Čobanković, v. r.

Dodatak I

Dodatak I. – ZAHTJEV POSJEDNIKA

Posjednik koji podnosi zahtjev (ime i prezime / naziv tvrtke)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

JIBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

IKG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šifra posjednika goveda \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

OIB \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum podnošenja zahtjeva \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZAHTJEV

ZA IZUZEĆEM OD SUDJELOVANJA U PROGRAMU PRETRAŽIVNJA NA TUBERKULOZU U SVRHU DODJELJIVANJA STATUSA STADA GOVEDA SLUŽBENO SLOBODNOG OD TUBERKULOZE

Ovim potvrđujem da sam upoznat sa svrhom i ciljem dodjeljivanja statusa stada goveda službeno slobodnog od tuberkuloze u skladu s Pravilnikom o veterinarskim uvjetima za stavljanje u promet goveda i svinja (»Narodne novine« broj 154/08), te po slobodnoj volji izjavljujem da stado goveda za tov na lokaciji \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ JIBG \_\_\_\_\_\_\_\_\_\_\_\_\_\_\_\_\_\_\_\_ (navesti) ne sudjeluje u pretraživanju u svrhu dodjeljivanja statusa stada goveda službeno slobodnog od tuberkuloze, te s istim u vezi podnosim ovaj Zahtjev.

Potpis podnositelja zahtjeva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*Zahtjev se dostavlja na sljedeću adresu: Uprava za veterinarstvo Ministarstva poljoprivrede, ribarstva i ruralnog razvoja, Miramarska 24, 10 000 Zagreb (telefaks: 01 610 9207)

Naputak, NN 37/2010-955